Richard Gere

Richard Tiffany Gere (s. 31. elokuuta 1949 Philadelphia, Pennsylvania, Yhdysvallat) on yhdysvaltalainen näyttelijä ja Tiibet-aktivisti. Hän nousi kuuluisuuteen roolisuorituksestaan elokuvassa Upseeri ja herrasmies (1982). Gere on voittanut näyttelijänurallaan yhden Golden Globe -palkinnon.

 Varhainen elämä 
Richard Tiffany Gere syntyi 31. elokuuta 1949 Philadelphiassa Pennsylvaniassa. Hänellä on neljä sisarusta. Uskonnoltaan perhe oli metodistinen. Gere oppi nuorena taitavaksi trumpetinsoittajaksi. Perhe asui Geren lapsuusvuosien aikana New Yorkin osavaltion pohjoisosissa.

Valmistuttuaan North Syracusen lukiosta vuonna 1967 Gere pääsi voimistelijastipendillä Massachusettsin yliopiston collegeen, jossa hän opiskeli pääaineinaan filosofiaa ja näyttelemistä. Hän jätti opinnot kahden vuoden jälkeen tavoitellakseen muusikon ja näyttelijän uraa.

 Näyttelijänura 
Gere soitti collegesta lähdettyään useissa yhtyeissä ja alkoi myös näytellä eri kesäteattereissa maan koillisosissa. Esiinnyttyään Provincetown Players -teatterissa Cape Codissa sekä Seattle Repertory Theatressa Gerelle annettiin vararooli rockmusikaalinäytelmä Greasessa vuonna 1972. Seuraavana vuonna Gere pääsi esittämään näytelmän pääroolin Lontoossa.

Geren ensimmäinen elokuvarooli oli pieni rooli elokuvassa Tappava todiste (1975). Kaksi vuotta myöhemmin Gere sai kiitosta roolistaan Diane Keatonin vastanäyttelijänä elokuvassa Etsin sinua Mr. Goodbar (1975). Gere alkoi saavuttaa seksisymbolin mainetta seuraavilla elokuvillaan, kuten Onnellisten aika (1978) ja American Gigolo (1980), jossa hän esitti gigoloa, vanhempien naisten seuralaista.

Gere nousi näyttelijöiden eturiviin elokuvasta Upseeri ja herrasmies (1982), jossa hän esitti nuorta laivaston kadettia. Sitä seurasi joukko vähemmän arvostettuja elokuvia. Gere käytti noina vuosina aikaansa paljon buddhalaisuuden opiskeluun ja poliittiseen aktivismiin. Hän valitsi roolinsa tarkoin ja kieltäytyi esimerkiksi hänelle tarjotuista rahakkaista päärooleista elokuvissa Die Hard – vain kuolleen ruumiini yli ja Wall Street – rahan ja vallan katu.

Menestyselokuvassa Pretty Woman (1990) Gere esitti varakasta liikemiestä, joka rakastuu Julia Robertsin esittämään prostituoituun. Geren roolisuoritusta kiiteltiin elokuvassa Alaston pelko (1996), jossa hän esitti papin murhasta syytetyn kuoripojan asianajajaa. Vuonna 1999 Gere näytteli jälleen yhdessä Robertsin kanssa komediassa Morsian karkuteillä. Gerellä on ollut kahdesti vastanäyttelijänään myös Diane Lane, elokuvissa Kohtalokas syrjähyppy (2002) ja Illat meren rannalla (2008). Vuonna 2002 Gere vieraili televisiosarja Simpsonien 13. tuotantokauden jaksossa "Pikku Buddha".

Gere voitti Golden Globen roolisuorituksestaan elokuvamusikaalissa Chicago (2002), jossa hän esitti puolustusasianajajaa. Tositapahtumiin perustuvassa elokuvassa Vedätys (2006) Gere esitti kirjailija Clifford Irvingiä. Elokuvassa I’m Not There (2007) Gere esitti Billy the Kidiä, joka elokuvassa oli yksi Bob Dylanin ruumiillistumista. Geren uusimpia elokuvia ovat lentäjä Amelia Earhartista kertova Amelia (2009), rikosdraama Brooklyn’s Finest (2009), trilleri Keinottelua (2012) ja draama The Benefactor (2015). Arbitragesta Gere sai Golden Globe -ehdokkuuden. Hän sai kiitosta myös roolisuorituksestaan elokuvassa Norman: The Moderate Rise and Tragic Fall of a New York Fixer (2016).

Buddhalaisuus ja humanitaarinen työ
Gere alkoi harjoittaa buddhalaisuutta 1970-luvun puolivälissä ja kiinnostui Kiinan miehittämän Tiibetin kysymyksestä. Hän matkusti Tiibetiin vuonna 1978 ja kiersi siellä pakolaisleireillä. Myöhemmin Gere sai opettajakseen dalai laman. Gere on käyttänyt paljon aikaansa ja varojaan Tiibetin itsenäistymisen puolesta puhumiseen. Hän oli perustamassa vuonna 1987 Tibet House -järjestöä, ja vuodesta 1995 alkaen hän on toiminut kansainvälisen Tiibet-kampanjan hallituksen puheenjohtajana. Hän on perustanut myös Gere-säätiön, jonka tehtävänä on rahoittaa Tiibetin ihmisoikeuksia ja tukea dalai lamaa. Gere on myös toiminut maailman kaikkia alkuperäiskansoja auttavan Survival Internationalin tukijana. Gere käytti puheenvuoronsa vuoden 1993 Oscar-gaalassa Kiinan hallituksen arvosteluun, minkä jälkeen hänen ei enää annettu jakaa Oscareita.

Vuonna 1986 Gere työskenteli Keski-Amerikassa etsimässä tietoa siellä konflikteissa kadonneista tuhansista ihmisistä. Gere on myös edistänyt kulttuurien suojelun asiaa ja aids-hyväntekeväisyyttä.

 Yksityiselämä 
Gere seurusteli brasilialaisen taidemaalarin Sylvia Martinsin kanssa 1970- ja 1980-luvun taitteessa. Hän oli naimisissa malli Cindy Crawfordin kanssa vuosina 1991–1995. Gere oli vuosina 2002–2016 naimisissa näyttelijä Carey Lowellin kanssa, ja heillä on vuonna 2000 syntynyt poika Homer James Jigme Gere. Pojan kolmas etunimi on tiibetin kieltä ja tarkoittaa pelotonta. Gere meni naimisiin huhtikuussa 2018 häntä 33 vuotta nuoremman espanjalaisen Alejandra Silvan kanssa ja heille syntyi poikalapsi helmikuussa 2019. He saivat toisen yhteisen lapsensa huhtikuussa 2020.

People-lehti valitsi Richard Geren maailman seksikkäimmäksi mieheksi vuonna 1999.

 Filmografia 
Elokuvat Vuosi Suomenkielinen nimi Alkuperäinen nimi Rooli 1975  Tappava todiste  Report to the Commissioner  Billy Huumekommandot  Strike Force  Walter C. Spencer1976  Baby Blue Marine  Baby Blue Marine  Raider1977  Etsin sinua Mr. Goodbar  Looking Mr. Goodbar  Tony Lopanto 1978  Bronxin kapinallinen  Bloodbrothers  Thomas Stony De Coco Onnellisten aika  Days of Heaven  Bill1979  Jenkit  Yanks  Matt Dyson1980  American Gigolo  American Gigolo  Julian Kaye1982  Upseeri ja herrasmies  An Officer and a Gentleman  Zack Mayo1983  Kunniakonsuli  Honorary Consul  tohtori Eduardo Plarr Polte veressä  Breathless  Jesse Lujack1984  Cotton Club  The Cotton Club  Dixie Dwyer1985  Kuningas Daavid  King David  Daavid1986  Ei armoa  No Mercy  Eddie Jillette Valtapeli  Power  Pete St. John1988  Vaaran mailit  Miles from Home  Frank Roberts, Jr.1990  Pretty Woman  Pretty Woman  Edward Lewis Epäilyttäviä suhteita  Internal Affairs  Dennis Peck1991  Elokuun rapsodia  Rhapsody in August  Clark1992  Viimeinen analyysi  Final Analysis  tohtori Isaac Barr1993  Mr. Jones  Mr. Jones  herra Jones Sommersby  Sommersby  John Robert ”Jack” Sommersby And the Band Played On  And the Band Played On  The Choreographer1994  Käännekohdassa  Intersection  Vincent Eastman1995  Lancelot – ensimmäinen ritari  First Knight  Lancelot1996  Alaston pelko  Primal Fear  Martin Vail1997  Sakaali  The Jackal  Declan Joseph Mulqueen Punainen labyrintti  Red Corner  Jack Moore1999  Morsian karkuteillä  Runaway Bride  Ike Graham2000  Tohtori T ja naiset  Dr. T & the Women  tohtori T Syksy New Yorkissa  Autumn in New York  Will Keane2002  Chicago  Chicago  Billy Flynn Kohtalokas syrjähyppy  Unfaithful  Edward Sumner Mothman – sanansaattaja  The Mothman Prophecies  John Klein2004  Saanko luvan?  Shall We Dance?  John Clark2005  Bee Season  Bee Season  Saul Naumann2007  Vedätys  The Hoax  Clifford Irving The Hunting Party  The Hunting Party  Simon I'm Not There  I'm Not There  Bob Dylan / Billy the Kid Pahan jäljillä  The Flock  agentti Erroll Babbage2008  Illat meren rannalla  Nights in Rodanthe  tohtori Paul Flanner2009  Amelia  Amelia  George Putnam Hachiko – tarina uskollisuudesta  Hachi: A Dog's Tale  Parker Wilson2010  Brooklyn's Finest  Brooklyn's Finest  Eddie Dugan2011  The Double  The Double  Paul Shepherdson2012  Keinottelua  Arbitrage  Robert Miller2013  Movie 43  Movie 43  Boss (osassa ”iBabe”)2014  Henry & Me  Henry & Me  Henry (äänirooli) Time Out of Mind  Time Out of Mind  George Hammond2015  The Second Best Exotic Marigold Hotel  The Second Best Exotic Marigold Hotel  Guy Chambers The Benefactor  The Benefactor  Franny2016  Norman: The Moderate Rise and Tragic Fall of a New York Fixer  Norman: The Moderate Rise and Tragic Fall of a New York Fixer  Norman Oppenheimer2017  The Dinner  The Dinner  Stan Lohman Three Christs  Three Christs  tohtori Alan Stone2023  Maybe I Do  Maybe I Do  Howard2024  Oh, Canada  Oh, Canada  Leonard ”Leo” Fife Longing  Longing  Daniel Bloch

Televisiosarjat Vuosi Suomenkielinen nimi Alkuperäinen nimi Rooli Jaksot 1976  Kojak  Kojak  Geno Papas  ”Birthday Party” 2014  Cosmos: Kaikki elämästä  Cosmos: A Spacetime Odyssey  Clair Cameron Patterson (ääni)  ”The Clean Room” 2019  MotherFatherSon  MotherFatherSon  Max Finch  8 2024–  The Agency  The Agency  James ”Bosko” Bradley  10

 Lähteet 

 Aiheesta muualla 




Luokka:Yhdysvaltalaiset elokuvanäyttelijät
Luokka:Vuonna 1949 syntyneet
Luokka:Elävät henkilöt
Luokka:Golden Globe -palkinnon saajat
Luokka:Seulonnan keskeiset artikkelit